ຫວຽດນາມ ຖືກຈັດເຂົ້າກຸ່ມບັນດາປະເທດທີ່ມີດັດຊະນີພັດທະນາມະນຸດຢູ່ໃນລະດັບສູງ
ຫວຽດນາມ ຫາກໍຖືກຈັດເຂົ້າກຸ່ມບັນດາປະເທດທີ່ມີດັດຊະນີພັດທະນາມະນຸດຢູ່ໃນລະດັບສູງໃນທົ່ວໂລກ, ແຕ່ໄປພ້ອມກັບຄວາມກ້າວໜ້າກະໂດດຂັ້ນນີ້ ກໍຍັງມີກຳລັງກົດດັນທີ່ໃຫຍ່ພໍສົມຄວນ.
ພິທີປະກາດບົດລາຍງານ (ພາບ: qdnd.vn)
ນີ້ແມ່ນໜຶ່ງໃນບັນດາໝາກຜົນສຳຄັນຂອງບົດລາຍງານພັດທະນາມະນຸດທົ່ວໂລກ ປີ 2020 ໂດຍອົງການ ສປຊ ເພື່ອການພັດທະນາ ປະຈຳ ຫວຽດນາມ (UNDP) ສົມທົບກັບ ກະຊວງແຜນການ ແລະ ການລົງທຶນປະກາດໃນຕອນບ່າຍວັນທີ 16 ທັນວາ ຢູ່ຮ່າໂນ້ຍ.
ກ່າວຄຳເຫັນທີ່ພິທີປະກາດບົດລາຍງານ, ທ່ານນາງ Caitlin Wiesen ຫົວໜ້າຄະນະຜູ້ຕາງໜ້າ UNDP ປະຈຳ ຫວຽດນາມ ໄດ້ຍ້ອງຍໍຊົມເຊີຍ ຫວຽດນາມ ທີ່ໄດ້ມີແຜນນະໂຍບາຍພັດທະນາໂດຍຖືມະນຸດເປັນໃຈກາງ, ໃຫ້ບຸລິມະສິດແກ່ການພັດທະນາມະນຸດ ແລະ ຊຸກຍູ້ການສ້າງຄວາມສະເໝີພາບລະຫວ່າງຍິງ - ຊາຍ ໃນບັນດາຍຸດທະສາດ ແລະ ແຜນການພັດທະນາເສດຖະກິດ - ສັງຄົມຂອງປະເທດຊາດ. ຫວຽດນາມ ບັນລຸໄດ້ລະດັບພັດທະນາມະນຸດໃນລະດັບສູງ ແມ່ນຜົນງານທີ່ໜ້າຮັບຮູ້ ແລະ ໄດ້ສ້າງກາລະໂອກາດໃຫ້ພັດທະນາດີກວ່າ ແລະ ໄວກວ່າເກົ່າໃນໄລຍະຈະມາເຖິງ. ທ່ານນາງ Caitlin Wiesen ກໍຢັ້ງຢືນວ່າ UNDP ພ້ອມແລ້ວທີ່ຈະຮ່ວມມືກັບ ຫວຽດນາມ ໃນຂະບວນວິວັດສ້າງເສັ້ນທາງພັດທະນາ, ເຄົາລົບການຮ່ວມດຳລົງຊີວິດຂອງມະນຸດ ກັບ ຈັກກະວານ.
(ແຫຼ່ງຄັດຈາກ VOV)